सरकार ग्रीन हंट का पैसा विकास पर लगाए : अग्निवेश  
स्वामी अग्निवेश ने कहा कि केन्द्र सरकार ऑपरेशन ग्रीन हंट का पैसा विकास पर लगाए तो माओवादियों को बातचीत के टेबल पर वह लाएंगे।
सामाजिक कार्यकर्ता स्वामी अग्निवेश ने कहा कि केन्द्र सरकार ऑपरेशन ग्रीन हंट का पैसा विकास पर लगाए और आम लोगों की समस्या का हल करने को तैयार हो तो माओवादियों को बातचीत के टेबल पर वह लाएंगे।  झारखंड में अतिक्रमण हटाओ अभियान के बाद हुए हंगामे के दौरान गरीबों को दिलासा देने एक दिन की यात्रा पर यहां आए स्वामी अग्निवेश ने मोरहाबादी मैदान में विस्थापित को संबोधित करते हुए कहा, केन्द्र सरकार माओवादियों के खिलाफ लड़ाई में खर्च होने वाला धन विकास कार्यों पर खर्च करे और ऑंपरेशन ग्रीन हंट बंद करे तो माओवादियों को बातचीत के टेबल पर मैं लाऊंगा। अग्निवेश ने कहा कि माओवादियों से बातचीत कर देश में नक्सल समस्या का समाधान किया जाना चाहिए अपने ही लोगों से संघर्ष का कोई मायने नहीं है।  इससे पहले उन्होंने आरोप लगाया कि झारखंड की राज्य सरकार अतिक्रमण हटाओ अभियान में उजड़ रहे लाखों गरीबों के पुनर्वास की कोई व्यवस्था नहीं कर रही है जिससे खिलाफ वह राष्ट्रीय आंदोलन खड़ा करेंगे और आवश्यकता पड़ने पर सर्वोच्च न्यायालय का दरवाजा भी खटखटाएंगे।